Title: พระราชกฤษฎีกากำหนดเขตที่ดิน ในท้องที่ตำบลนาดี อำเภอหนองแสง จังหวัดอุดรธานี ให้เป็นเขตปฏิรูปที่ดิน พ.ศ. 2545

พระราชกฤษฎีกา

พระราชกฤษฎีกา
กำหนดเขตที่ดิน
ในท้องที่ตำบลนาดี อำเภอหนองแสง จังหวัดอุดรธานี
ให้เป็นเขตปฏิรูปที่ดิน
พ.ศ. ๒๕๔๕

ภูมิพลอดุลยเดช ป.ร.
ให้ไว้ ณ วันที่ ๓๐
กันยายน พ.ศ. ๒๕๔๕
เป็นปีที่ ๕๗
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรกำหนดเขตที่ดิน ในท้องที่ตำบลนาดี
อำเภอหนองแสงจังหวัดอุดรธานี ให้เป็นเขตปฏิรูปที่ดิน

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย และมาตรา ๒๕ วรรคหนึ่ง
แห่งพระราชบัญญัติการปฏิรูปที่ดินเพื่อเกษตรกรรม พ.ศ.๒๕๑๘ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑  พระราชกฤษฎีกานี้เรียกว่า
พระราชกฤษฎีกากำหนดเขตที่ดิน ในท้องที่ตำบลนาดี อำเภอหนองแสง จังหวัดอุดรธานี
ให้เป็นเขตปฏิรูปที่ดิน พ.ศ. ๒๕๔๕

มาตรา ๒[๑]  พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓  ให้ที่ดินในท้องที่ตำบลนาดี อำเภอหนองแสง
จังหวัดอุดรธานีภายในแนวเขตตามแผนที่ท้ายพระราชกฤษฎีกานี้ เป็นเขตปฏิรูปที่ดิน

มาตรา ๔  ให้รัฐมนตรีว่าการกระทรวงการคลัง
รัฐมนตรีว่าการกระทรวงเกษตรและสหกรณ์และรัฐมนตรีว่าการกระทรวงมหาดไทยรักษาการตามพระราชกฤษฎีกานี้

ผู้รับสนองพระบรมราชโองการ
พันตำรวจโท ทักษิณ  ชินวัตร
นายกรัฐมนตรี

[เอกสารแนบท้าย]

๑. แผนที่ท้ายพระราชกฤษฎีกากำหนดเขตที่ดิน
ในท้องที่ตำบลนาดี อำเภอหนองแสง จังหวัดอุดรธานี ให้เป็นเขตปฏิรูปที่ดิน พ.ศ. ๒๕๔๕

(ดูข้อมูลจากภาพกฎหมาย)

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากเกษตรกรในท้องที่ตำบลนาดี อำเภอหนองแสง จังหวัดอุดรธานี
เกษตรกรผู้เข้าร่วมโครงการพัฒนาโคนมกิจกรรมส่งเสริมโคนมลูกผสมต่างประเทศ ซึ่งเป็นโครงการร่วมกันระหว่างกรมปศุสัตว์
ธนาคารเพื่อการเกษตรและสหกรณ์การเกษตร กรมส่งเสริมสหกรณ์และบริษัท เนสท์เล่
(ประเทศไทย) จำกัดประสบปัญหาไม่มีที่ดินสำหรับเข้าร่วมในโครงการดังกล่าว ดังนั้น
เพื่อแก้ไขปัญหาความเดือดร้อนของเกษตรกรผู้เข้าร่วมโครงการ
รวมทั้งเกษตรกรผู้ไม่มีที่ดินประกอบเกษตรกรรมเป็นของตนเอง
หรือมีที่ดินเล็กน้อยไม่เพียงพอแก่การครองชีพ
หรือต้องเช่าที่ดินของผู้อื่นประกอบเกษตรกรรมในท้องที่ตำบลนาดี อำเภอหนองแสง
จังหวัดอุดรธานี สมควรกำหนดเขตที่ดินในท้องที่ดังกล่าวให้เป็นเขตปฏิรูปที่ดิน  จึงจำเป็นต้องตราพระราชกฤษฎีกานี้

วิภา/ปรับปรุง
๑๘ กุมภาพันธ์ ๒๕๕๘

[๑] ราชกิจจานุเบกษา
เล่ม ๑๑๙/ตอนที่ ๙๗ ก/หน้า ๑๕/๓๐ กันยายน ๒๕๔๕